EVROPSKA KOMISIJA Bruselj, 18.8.2022 COM(2022) 402 final 2022/0243(NLE) Predlog SKLEP SVETA o stališču, ki se v imenu Evropske unije zastopa v Skupnem odboru za geografske označbe, ustanovljenem s Sporazumom o zaščiti geografskih označb med Evropsko unijo in Ljudsko republiko Kitajsko



OBRAZLOŽITVENI MEMORANDUM 1.Predmet urejanja predloga Ta predlog se nanaša na sklep o stališču, ki se v imenu Unije zastopa v Skupnem odboru za geografske označbe, ustanovljenem s Sporazumom med Evropsko unijo in Vlado Ljudske republike Kitajske o sodelovanju na področju geografskih označb in njihovi zaščiti, v zvezi s predvidenim sprejetjem poslovnika Skupnega odbora za geografske označbe. 2.Ozadje predloga 2.1.Sporazum med Evropsko unijo in Vlado Ljudske republike Kitajske o sodelovanju na področju geografskih označb in njihovi zaščiti Cilj Sporazuma med Evropsko unijo in Vlado Ljudske republike Kitajske o sodelovanju na področju geografskih označb in njihovi zaščiti (v nadaljnjem besedilu: Sporazum) je doseči najvišjo možno raven zaščite geografskih označb, ki spadajo na področje uporabe Sporazuma, ter zagotoviti instrumente za preprečevanje goljufivega ravnanja in zlorabe geografskih označb. Sporazum je začel veljati 1. marca 2021. 2.2.Skupni odbor za geografske označbe Skupni odbor za geografske označbe je bil ustanovljen s členom 10 Sporazuma. Spremlja izvajanje zaščite geografskih označb s poreklom iz EU in Ljudske republike Kitajske ter krepi sodelovanje in dialog o geografskih označbah. Skupni odbor za geografske označbe sestavljajo predstavniki Evropske unije in Ljudske republike Kitajske. Sestane se vsaj enkrat letno ali kadar koli se pogodbenici dogovorita, izmenično v Evropski uniji in Ljudski republiki Kitajski, v času, na kraju in na način (ki lahko vključuje videokonferenco), ki jih skupaj določita pogodbenici, vendar najpozneje 90 dni po zahtevi. Skupni odbor za geografske označbe sprejema sklepe s soglasjem in določi svoj poslovnik. Skupni odbor za geografske označbe je odgovoren za spremembo Priloge I v zvezi s sklicevanji na pravo, ki se uporablja v pogodbenicah, spremembo drugih prilog k Sporazumu, izmenjavo informacij o razvoju zakonodaje in politike v zvezi z geografskimi označbami in o vseh drugih vprašanjih skupnega interesa na področju geografskih označb ter izmenjavo informacij o geografskih označbah, da se preuči njihova zaščita v skladu s tem sporazumom. 2.3.Predvideni akt Skupnega odbora za geografske označbe Skupni odbor za geografske označbe sprejme sklep o svojem poslovniku. Namen predvidenega akta je v skladu s členom 10(2) Sporazuma sprejeti poslovnik, ki ureja delovanje Skupnega odbora za geografske označbe. 3.Stališče, ki se zastopa v imenu Unije Stališče, ki se zastopa v imenu Unije, bi moralo omogočiti sprejetje poslovnika Skupnega odbora za geografske označbe.

4.Pravna podlaga 4.1.Postopkovna pravna podlaga 4.1.1.Načela Člen 218(9) Pogodbe o delovanju Evropske unije ureja sklepe o določitvi „stališč, ki naj se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom, razen aktov o spremembah ali dopolnitvah institucionalnega okvira sporazuma.“ Pojem „akti s pravnim učinkom“ vključuje tudi akte, ki imajo pravni učinek zaradi pravil mednarodnega prava, ki veljajo za zadevni organ. Vključuje tudi instrumente, ki nimajo zavezujočega učinka v mednarodnem pravu, a lahko „odločilno vpliva[jo] na vsebino ureditve, ki jo [sprejme] zakonodajalec Unije“. 4.1.2.Uporaba v obravnavanem primeru Skupni odbor za geografske označbe je organ, ustanovljen s sporazumom, in sicer s Sporazumom med Evropsko unijo in Vlado Ljudske republike Kitajske o sodelovanju na področju geografskih označb in njihovi zaščiti Akt iz Priloge k temu sklepu je akt, ki ima pravne učinke, ker člen 10 Sporazuma Skupni odbor za geografske označbe pooblašča za sprejemanje sklepov, ki so zavezujoči za pogodbenici. Predvideni akt ne dopolnjuje ali spreminja institucionalnega okvira Sporazuma. Postopkovna pravna podlaga za predlagani sklep je zato člen 218(9) PDEU. 4.2.Materialna pravna podlaga 4.2.1.Načela Materialna pravna podlaga za sklep po členu 218(9) PDEU je odvisna predvsem od cilja in vsebine predvidenega akta, glede katerega naj bi se v imenu Unije zastopalo stališče. Če ima predvideni akt dva cilja ali elementa in če je eden od teh ciljev ali elementov glavni, drugi pa postranski, mora sklep iz člena 218(9) PDEU temeljiti na samo eni materialni pravni podlagi, in sicer na tisti, ki se zahteva za glavni ali prevladujoči cilj ali element. 4.2.2.Uporaba v obravnavanem primeru Glavni cilj in vsebina predvidenega akta se nanašata na skupno trgovinsko politiko. Materialna pravna podlaga za predlagani sklep je zato člen 207 PDEU. 4.3.Zaključek Pravna podlaga predlaganega sklepa bi moral biti člen 207 PDEU v povezavi s členom 218(9) PDEU.



2022/0243 (NLE)